**Ջոաննա Կարինե Հոֆման** (անգլ.՝ Joanna Karine Hoffman, հուլիսի 27, 1955(1955-07-27), Լեհաստան), հայկական արմատներով լեհաամերիկյան մարքեթինգային ղեկավար, Էփլ Մակինտոշ և NeXT թիմերի առաջին անդամներից։ Այն ժամանակ, երբ նա սկսել է աշխատել Apple Computer-ում, *Mac*-ը «դեռ հետազոտական ծրագիր էր»։ Նրա պաշտոնը «Մակինտոշի նախագծի առաջին մեկուկես տարվա ողջ մարքեթինգային թիմն էր», որը ներառում էր արտադրանքի մարքեթինգային համագործակցությունը հենց *Mac*-ի արտադրանքի դիզայնի ուղղությամբ։ Նա նաև գրել է «Մակինտոշի օգտատիրոջ միջերեսի ուղեցույցի առաջին նախագիծը»։ Ի վերջո Հոֆմանը ղեկավարել է *Mac*-ը Եվրոպայում և Ասիայում ներկայացրած միջազգային մարքեթինգային թիմը։

Վաղ կյանք
---------

Հոֆմանը ծնվել է Լեհաստանում։ Կինոռեժիսոր Եժի Հոֆմանի և նրա հայ նախկին կնոջ՝ Մառլենա Նազարյանի դուստրն է։ Նա մինչև 10 տարեկանը մոր հետ ապրել է Հայկական ԽՍՀ-ում, այնուհետև հոր հետ մեկնել է Լեհաստան՝ Վարշավա։ 1967 թվականին նրա մայրն ամուսնացել է ամերիկացու հետ և տեղափոխվել Բուֆֆալո (Նյու Յորք)։ Հոֆմանը միացել է նրանց Ամերիկայի Միացյալ Նահանգներում 1968 թվականին։ Հոֆմանն արագորեն յուրացրել է անգլերենը և գերազանց առաջադիմությամբ սովորել դպրոցում։

Նա ունի մարդաբանության, ֆիզիկայի և լեզվաբանության բնագավառներում աշխատանքի փորձ, Մասաչուսեթսի տեխնոլոգիական ինստիտուտից (MIT) ստացել է հումանիտար և բնական գիտությունների բակալավրի աստիճան, իսկ Չիկագոյի համալսարանի Արևելյան ինստիտուտից՝ հնագիտության ոլորտի դոկտորի կոչում (որը չի պաշտպանել)։ 1979 թվականին նա պետք է մեկներ Իրան՝ հնագիտական պեղումների։ Տատիկին տեսակցելու նպատակով նա կանգ է առել Լեհաստանում։ Շուտով Իրանից լուր է ստացվել Իրանի իսլամական հեղափոխության մասին, և այդ պատճառով նա ստիպված վերադարձել է ԱՄՆ։

Մակինտոշ համակարգչի նախատիպը, Համակարգչային պատմության թանգարան, Կալիֆոռնիա

Կարիերա
-------

Հոֆմանն արձակուրդում էր Չիկագոյի համալսարանից, երբ ընկերները խորհուրդ տվեցին մասնակցել դասախոսության Կալիֆոռնիայի *Xerox PARC* գիտահետազոտական ընկերությունում։ Այնտեղ գտնվելու ժամանակ նա «դասախոսությունից հետո թեժ քննարկում ունեցավ» Ջեֆ Ռասկինի հետ։ Քննարկման հիմնական թեման էր՝ «ինչպիսին պետք է լինեն համակարգիչները և ինչպես դրանք պետք է բարելավեն մարդկանց կյանքը»։ Ռասկինն այնքան տպավորված էր Հոֆմանով, որ նրան խնդրեց հարցազրույց անցնել *Apple*-ում պաշտոն ստանալու համար։ Հոֆմանը *Macintosh* նախագծում սկսեց աշխատել 1980 թվականի հոկտեմբերին՝ Ռասկինի սկզբնական թիմում, որի կազմում էին նաև Բարել Սմիթը, Բադ Թրիբլը և Բրայան Հովարդը։ Այդ ժամանակ *Mac*-ը «դեռևս հետազոտական ծրագիր էր»։ Նրա պաշտոնը «Մակինտոշի նախագծի առաջին մեկուկես տարվա ողջ մարքեթինգային թիմն էր», որը ներառում էր արտադրանքի մարքեթինգային համագործակցությունը հենց *Mac*-ի արտադրանքի դիզայնի ուղղությամբ։ Նա նաև գրել է «Մակինտոշի օգտատիրոջ միջերեսի ուղեցույցի առաջին նախագիծը»։ Ի վերջո Հոֆմանը ղեկավարել է *Mac*-ը Եվրոպայում և Ասիայում ներկայացրած միջազգային մարքեթինգային թիմը։ Հետագայում նա Սթիվ Ջոբսի հետ գնացել է NeXT, որպես նրա սկզբնական անդամներից մեկը։

Հոֆմանը և՛ Apple-ում, և՛ NeXT-ում այն քչերից մեկն էր, ով վայելում էր Սթիվ Ջոբսի հետ հաջողությամբ համագործակցելու համբավ։ Ե՛վ 1981, և՛ 1982 թվականներին նա արժանացել է Apple-ի երգիծական մրցանակին, որը տրվել է «այն մարդուն, ով լավագույնս հակազդել է Ջոբսին» (Ջոբսը տեղյակ է եղել և հավանել է այդ մրցանակը)։

1990-ական թվականների սկզբին Ջոաննա Հոֆմանը եղել է *General Magic*-ի մարքեթինգի փոխնախագահը։ 1995 թվականին, ընտանիքի հետ ավելի շատ ժամանակ անցկացնելու համար, նա անցել է թոշակի։ Երբեմն նա հրապարակային դասախոսություններ է կարդացել՝ քննարկելով իր վաղ կյանքը *Apple*-ում և աշխատանքը Սթիվ Ջոբսի հետ։

2020 թվականին նա աշխատանքի է ընդունվել արհեստական բանականության իսպանական *Sherpa* ընկերությունում որպես նրա հիմնադիր և գործադիր տնօրեն Չաբի Ուրիբե Էչեբարիայի խորհրդատու և աջ ձեռք։

Հոֆմանը շատ բացասական վերաբերմունք ունի Facebook-ի նկատմամբ։ Հարցազրույցում նա ասել է, որ *Facebook*-ը «քանդում է ժողովրդավարության կառուցվածքը, ոչնչացնում է մարդկային հարաբերությունների կառուցվածքը և վաճառում է կախվածություն առաջացնող թմրանյութ, որը կոչվում է զայրույթ»։

Անձնական կյանք
--------------

Հոֆմանն ամուսնացած է ծագումով ֆրանսիացի Ալեն Ռոսմանի հետ, որը նույնպես աշխատել է *Apple*-ի *Mac* թիմում։ Նրանք ունեն երկու որդի։

Կերպարը կինոյում
----------------

Էբիգեյլ Մաքքոնելը մարմնավորել է Ջոաննա Հոֆմանին 2013 թվականի «Ջոբս։ Գայթակղության կայսրություն» ֆիլմում։

Անգլիացի դերասանուհի Քեյթ Ուինսլեթը մարմնավորել է Հոֆմանին 2015 թվականի «Սթիվ Ջոբս» ֆիլմում։ Այդ դերի համար Ուինսլեթն արժանացել է «Ոսկե գլոբուս» մրցանակի և «BAFTA» մրցանակի՝ երկրորդ պլանի լավագույն դերասանուհու համար, ինչպես նաև առաջադրվել է «Օսկար» մրցանակի և «Screen Actors Guild» մրցանակի նույն անվանակարգում։

Ինչ վերաբերում է Հոֆմանի և Ջոբսի հարաբերությունների բնույթին, Ուինսլեթը նրան նկարագրել է որպես Ջոբսի «աշխատանքային կին», և որ «նա արտասովոր, հանդուգն արևելաեվրոպական անձնավորություն էր, որը գրեթե միակ մարդն էր, ով կարող էր իրականում խելքի բերել Սթիվին»։

Ծանոթագրություններ
------------------

1. ↑  Joanna Hoffman public record accessed 11-7-2015
2. 1 2 3  Isaacson, Walter (2011). *Steve Jobs*. Simon & Schuster. էջ ebook.
3. 1 2  Patton, Phil (1989 թ․ օգոստոսի 6). «Steve Jobs: Out for Revenge». *New York Times*. Վերցված է 2015 թ․ սեպտեմբերի 7-ին.
4. 1 2 3 4 5 6 7 8 9 10  Hertzfeld, Andy (2005). *Revolution in the Valley: The Insanely Great Story of How the Mac Was Made*. O'Reilly Media. էջ xxii.
5. 1 2 3 4  «The Wizards behind the Macintosh». Mac-history.net. Վերցված է 2015 թ․ սեպտեմբերի 7-ին.
6. ↑  Joanna Hoffman Interview at Makers Conference 2016 accessed 2-7-2015
7. 1 2 3 4 5  Terdiman, Daniel (2009 թ․ հունվարի 22). «Recollections of the Mac's creators». CNET. Արխիվացված է օրիգինալից 2015 թ․ հունվարի 23-ին. Վերցված է 2015 թ․ սեպտեմբերի 7-ին.
8. ↑  Hertzfeld, Andy (2005). *Revolution in the Valley: The Insanely Great Story of How the Mac was Made*. O'Reilly Media. էջ xxiii.
9. ↑  Jiménez, Marimar (2020 թ․ մարտի 6). «La española Sherpa ficha a Joanna Hoffman, mano derecha de Steve Jobs». *Cinco Días* (իսպաներեն). Վերցված է 2020 թ․ ապրիլի 2-ին.
10. 1 2  Grothaus, Michael (2020 թ․ հունիսի 12). «Steve Jobs's right-hand woman unleashes on Facebook, likening it to a drug dealer». Վերցված է 2023 թ․ մարտի 5-ին.
11. ↑  «Abigail McConnell». *IMDb.com, Inc*. Վերցված է 2017 թ․ ապրիլի 16-ին.
12. ↑  Մելքումյան, Հրաչ (2016 թ․ հունվարի 13). «Քեյթ Ուինսլեթը «Սթիվ Ջոբս» ֆիլմում խաղացած դերի համար արժանացավ «Ոսկե գլոբուս»-ի». *«Ազատ Եվրոպա/Ազատություն» ռադիոկայան*. «Ազատություն» ռադիոկայան.
13. ↑  «Սթիվ Ջոբսի մասին ֆիլմում հայուհու դերի համար հայտնի դերասանուհի Քեյթ Ուինսլեթը «Ոսկե Գլոբուսի» է արժանացել». *archive3.ankakh.com* (անգլերեն). Արխիվացված է օրիգինալից 2023-04-06-ին. Վերցված է 2023 թ․ ապրիլի 4-ին.
14. ↑  June 23, Jeff Labrecque Updated; EDT, 2015 at 05:47 PM. «What Kate Winslet would tell her 19-year-old self today». *EW.com* (անգլերեն). Վերցված է 2023 թ․ ապրիլի 4-ին.`{{cite web}}`: CS1 սպաս․ թվային անուններ: authors list (link)
15. ↑  Kachka, Boris (2015 թ․ օգոստոսի 26). «How Kate Winslet Won a Role in Steve Jobs and Managed All That Sorkin Dialogue». *Vulture*. Արխիվացված է օրիգինալից 2016 թ․ հունիսի 18-ին. Վերցված է 2017 թ․ դեկտեմբերի 28-ին.

Գրականություն
-------------

* Hertzfeld, Andy. *Revolution in the Valley: The Insanely Great Story of How the Mac Was Made.* Sebastopol: O'Reilly Media, 2005.
* Isaacson, Walter. *Steve Jobs.* New York: Simon & Schuster, 2011.

Արտաքին հղումներ
----------------

* Joanna Hoffman @ Andy Hertzfeld's *The Original Macintosh* (folklore.org)
* Rosen, Adam. "How Xerox PARC Helped Produce the Macintosh Business Plan." Cultofmac.com, January 20, 2014.

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | Internet Movie Database |
|  |
| Չափորոշչային վերահսկողություն | NLP: a0000003313357 · VIAF: 89145304390878571549 · WorldCat VIAF: 89145304390878571549 |

 |